Nous Jehans de Chalon, seignour d’Arlay et Guysel, et de Lille soubz Mont Réaul, façons savoir que complainz et question feust mehuz entre nous d’une part et li religieux, l’abbey et li covantz de S. Martin d’Ostun, en nom d’eux et de leur église d’autre part, sur ce que aucuns de nos gens disoient et affermoient nous, por nous et por nos devanciers seignours de Lille soubz Mont Réaul, desquels nous havons cause, havoir droit de prendre, retenir et recevoir en bourgesie et en nostre advoul perpétuel, à cause de nostre dit chestel de Lille, toutes meneres de gens habitanz en la ville de Girolles près d’Avalon, appartenans à lour prioré du bourg d’Avalon, et li diz habitanz havoir droit d’eux dessavouer des diz religieux toute fois et quante fois que il lour plaisoit, et se advouer et feure advouer nos borgeois en nostre dit chestel de Lille de lour volontey sans aultre sollempnitey feure et se sens aucune chouse prendre des biens que ils ont et havoient soubz li diz religieux et en toute justice; et de ce, nous et li diz habitanz estiens et avoiens esté en saisine et possession et por temps soffisant, et que de novel plusiours habitanz de la dite ville, homes des diz religieux, se estoient mis en nostre advoul et nos borgeois en nostre dit chestel de Lille, en la retenue dou quel advoul et bourgesie li diz religieux nous troblient et empechient sens cause et contre raison; si que nous disoiens si requeroiens que li diz religieux cesseoient dou dit troble et empechement que ils nous metoient, si comme dit est en la retenue l’avoul et borgeoisie des diz habitanz por telle menere que nous nous en pehussions joir et exploitier paisiblement; li diz religieux disents au contraire et affermens que nous ne nos devanciers ne heumes onques droit de saisine ou autrement de retenir en nostre advoul et en nos borgeoisies aucun des habitanz de la dite ville, comme tout li habitanz d’icelle ville et lours devanciers, des quels ils ont cause, soient et hoient estez homes tailliables de haut et de bas, justiciables et de morte main des diz religieux. Et de ce, li diz religieux, en nom d’eux et de lour église, estoient et havoient esté en saisine et possession paisible et por temps souffisant, et por ce disoient que il ne devoient cesser dou dit troble et empechement, mays disient que nous deviens désister de prandre et retenir en nostre advol et en nos borgeoisies li diz habitanz de la dite ville, et si aucune chouse de fait haviens fait au contraire, nous lour devoiens meitre à neient au profit des diz religieux. A la fin que nous nous fumes einformez de la véritez de ceste chouse por gardier nostre conscience, en havons trovez que nous n’y havons point de droict de retenir li diz homes en borgeoisie. Et accordé est entre nous et li diz religieux sur les chouses dessus dites en la menere et forme qui s’enseit: c’est assavoir que nous en vérité cognoissons et confessons que nous ne havons aucun droit, por nous ne por nos devanciers, de saisine ou de propriété, de prendre, recevoir et retenir en nostre advoul et nos borgeoisies aucun des habitanz de la dite ville de Giroles ne en lours biens, et se aucune chouse en havoit estey faite de fait par nos devanciers, nous ..... et en aumonne et en descherge de notre conscience et des âmes de nos devanciers renonçons por nous et por nos hoirs en la main des diz religieux, en nom d’eux et de lour église, ne es diz habitanz nez et à naistre nous ne nos hoirs ou ayant cause de nous ny povons ne ne devons aucun droict de borgeoisie par quelque voie que ce soit, directe ou oblique, ne de retenir en nostre advoul et en nos borgeoisies li diz habitanz ou aucun d’aux ou temps présent et avenir, et volons et outroyions que li diz habitanz ou lours successours soient et demoroient homes des diz religieux et de lour église se et par telle manere et nature comme ils ont acostumé de l’estre. Et les homes lesquels nous havoiens receuz en borgeoisie et en nostre advol nous li remettons et transportons en lour premier estat. Et se nous faciens des chouses dessus dites le contraire nous volons et consentons doys maintenant quelles soient mises au noyent et encore renonçons en la main des diz habitanz à tous debtes et obligations, se obligations doivent estre appelées, que nous haviens ne poiens havoir d’eux tant en lettres que desors. Et ceste transaction et quittance et les chouses dessus dites nous havons feites et façons par délibération por le remede de nostre ame et de nos devanciers et por nostre anniversaire facient chascun an en la dite église perpétuellement le mercredy après les Bordes et por la somme de deux cens escuz d’or et de ung palefroy grisart. Les quels escuz et palefroy nous havons heuz et receuz, et nous en tenons pour been payez et contens, et en quictons li diz religieux ou lours successours, et promettons en bonne foy, por nous et por nos hoirs ayant cause de nous, que contre les chouses dessus dites ne contre la tenour de ces présentes lettres ne vienrons ne consentirons que autre y viegne, et renonçons en cest fait à toutes exercices de droit, de fait et de costume que porroient estre dites et opposées contre ces lettres, etc. En 1403, un petit-fils de Jehan de Chalon, du même nom que lui, en vue de cette lettre par laquelle son grand père renonçait au droit qu’il pouvait avoir ès borgeoisies et adveux des homes de Giroles, défendit à tous ses baillis, chastelains et officiers, d’en recevoir aucun en bourgeoisie ou aveu.